Na čo preboha môže niekto v lese potrebovať štipec? Vyprané trenky si predsa zálesák prevesí cez najbližší konár ;). Existujú však situácie, kedy môže byť štipec celkom užitočný. V tomto krátkom príspevku by som rád zdieľal jednoduchý tip na výrobu a využitie improvizovaného štipca.
Jeho výroba nie je žiadna raketová veda, tento typ dreveného štipca sa kedysi dávno bežne používal. Ja som použil kúsok liesky o hrúbke ukazováka, dlhý nejakých 10-12 cm. Môžete použiť v podstate hociaké drevo, lieska je však krásne rovná a ľahko štiepateľná.
Do stredu medzi polovice rozštiepeného kúska liesky vložíte tenký konárik o šírke drievka. Možete použiť prakticky hociaký úlomok, triesku a pod.
V mieste kde je vložený konárik obe polovice pevne zviažte povrazom. Použil som jutový povraz a pevný uťahovací uzol (Constrictor knot). Posledné čo potrebujete je malý klin, ktorý natlačíte do zadnej strany štipca.
Na to aby som si vyvesil uschnúť mokré prádlo v lese určite nevidím zmysel vyrezávať štipce i keď to pre niekoho určite môže byť celkom zábavná tábornícka činnosť. Praktické využitie takéhoto štipca vidím najmä v situácii, keď potrebujete vypnúť celtu a chýba vám našité očko (chýba od výroby, alebo ste ho urvali a nemáte so sebou šitie, atď.) a z nejakého dôvodu nemôžte, alebo nechcete použiť spôsob so zabalením malého kamienka a obmotaním povrazu okolo neho. Tento štipec drží veľmi dobre, ak ho zhotovíte správne. Keď chcete, tak ho navyše môžete vylepšiť vyrezaním zúbkov v záhryzovej časti, no aj bez toho drží po narvaní klinu ako kliešť.
Ďalšie praktické využitie pre tento štipec môžu nájsť napríklad hamakári a použiť ho ako zvádzač dažďovej vody dole z kotviacich lán hamaky, prípadne stredového lanka celty. Tiež môže byť užitočný, keď potrebujete niečo podržať spojené, napríklad pri šití alebo výrobe nejakých predmetov v terénnych podmienkach. Tých využití síce nie je veľa a nie vždy sa človeku chce, resp. má čas vyrezávať, no v každom prípade je tento štipec celkom zaujímavý a šikovný tábornícky doplnok, ktorý žiaľ pomaly upadá do zabudnutia.